ყულევის ნავთობტერმინალი

ყულევის ნავთობის ტერმინალი —  ნავთობტერმინალი საქართველოში, შავი ზღვის აღმოსავლეთ სანაპიროზე. ტერმინალი მდებარეობს ხობის მუნიციპალიტეტში, სოფელ ყულევთან (ადრე ცნობილი იყო როგორც რედაუტ-კალე), ხოლო სანაპირო ზოლი მდებარეობს მდინარე ცივის და ხობისწყალს შორის.

 მშენებლობა 
ყულევის ნავთობტერმინალის პროექტი 1999 წლის 8 სექტემბერს თავისი ბრძანებით თავდაპირველად პრეზიდენტმა ედუარდ შევარდნაძემ დაამტკიცა.Gachechiladze M. Towards a Political Ecology of Oil in Post-communist Georgia: the conflict over the Kulevi Oil Port Development , Journal of Political Ecology, 2007 ამის შემდეგ, სოფელ ყულევთან კომპანია „Terminal 2000“-მ მშენებლობა დაიწყო. კომპანია დაფუძნებული იყო „Argomar Oil“-სა და საქართველოს რკინიგზას შორის პარტნიორობის საფუძველზე. თუმცა, 2002 წლის ბოლოსთვის, პროექტი გარემოსდაცვითი საკითხებისა და ფინანსური რესურსების უკმარისობის გამო შეჩერდა. მშენებლობა 2004 წლის სექტემბერში, საერთაშორისო ინვესტორთა კონსორციუმის მიერ განახლდა, რომელსაც ხელმძღვანელობდა ქართველი ბიზნესმენი ბადრი პატარკაციშვილი. ორ წელიწადში, ბადრი პატარკაციშვილმა გაყიდა თავისი წილი ჯერ კიდევ მშენებარე ყულევის ტერმინალში აზერბაიჯანის სახელმწიფო ნავთობკომპანიისთვის (SOCAR), თანხის ოდენობა საჯაროდ არ გახმაურებულა.

ტერმინალის მშენებლობა 2007 წლის ნოემბერში დასრულდა და იგი ოფიციალურად 2008 წლის 16 მაისს გაიხსნა.

 აღწერა 
ყულევის ნავთობტერმინალი მოიცავს სამ ნავმისადგომს, ტანკერებისთვის განკუთვნილ არხს, 9 ერთეულ მობილურ სარემონტო-სასერვისო ფლოტს და ნავთობისა და ნავთობპროდუქტების ტესტირებისთვის ლაბორატორიას. ტერმინალს აქვს რეზერვუარები საერთო ტევადობით — 320 000 მ³, რომელიც შეიძლება გაიზარდოს 380 000 მ³. ჩასატვირთად არსებობს ორი ნავმისადგომი, სადაც 100 ტონამდე ტანკერები ჩერდება. ჩატვირთვის სიჩქარე მერყეობს 1 000-დან 8 000 მ³/სთ-მდე. ტერმინალს აქვს საკუთარი სარკინიგზო სადგური, სადაც შესაძლებელია 180 ნავთობის ცისტერნის განთავსება ჩამოსაცლელად. კონსტრუქცია საშუალებას იძლევა ერთდროულად დაიცალოს 168 ცისტერნა, ოთხი სარკინიგზო ხაზის მეშვეობით.

ტერმინალის წლიური დამუშავების სიმძლავრე შეადგენს 10 მლნ ტონა ნედლ ნავთობსა და ნავთობპროდუქტებს. SOCAR გეგმავს ტერმინალის სიმძლავრის გაზრდას 20 მლნ ტონამდე წელიწადში, რაც ყულევის ტერმინალს სამხრეთ კავკასიაში უმსხვილეს ნავთობტერმინალად გადააქცევს.

 მფლობელობა 
ყულევის ნავთობტერმინალს ფლობს და მართავს კომპანია „Black Sea Terminal“, რომელიც აზერბაიჯანის სახელმწიფო ნავთობკომპანიის შვილობილი კომპანიაა.

სქოლიო

კატეგორია:ტრანსპორტი საქართველოში
კატეგორია:საქართველოს პორტები